  Майя Бывальцева 2017-тӥ арын Шарканысь Тол Бабай доры 50 сюрс 864 куноос вуылӥзы. Со пӧлысь 32 сюрс 200 палаез — 2017-тӥ арысь 9-тӥ толсурысен но 2018-тӥ арын толшоре Выль арлы сӥзем шулдыръяськонъёсы  (со вакытэ ик 2016-2017 арёсы — 29 сюрс 111 адями). Сыӵе лыдпусъёс шараямын вал Шаркан ёросысь Туризмъя кенешлэн пумиськоназ 23-тӥ толшоре. Ивортодэтъя «Удмуртия» агентстволы со сярысь вераз ёрос тӧролэн мерлыко ужпумъёсъя воштӥсез Владимир Макаров. Озьы ик со пусйиз, та нимлыко пусъем куноос гинэ — кин турфирмаос пыр яке нуназе вакыт нимаз билет басьтыса вуылӥз. Нош зэмзэ лыдпусъёс бадӟымгес луозы. Отчы ӧвӧл пыремын кин ке ӝытазе 17 час бере лыктэ. Соку усадьбаямы пыронэз дунтэк вал, <…> вот соосты ми лыдӟыны ӧм быгатэ Владимир Макаров, Шаркан ёрослэн тӧроезлэн воштӥсезСолэн кылъёсызъя, али Тол Бабайлэн усадьбаяз Вӧйдырлы дасясько, отын шулдыръяськонъёс 15–18 тулыспалэ ортчозы. Озьы ик ёросын гужем кыӵе фестивальёс радъян пумысен малпасько. Владимир Макаровлэн верамезъя, туризмез азинтон пумысен чакланъёссы вань, соосты улонэ пыӵатон понна бадӟым мылкыд кулэ. «Нырысь ик бадӟым мылкыд луыны кулэ. Бадӟым мылкыд луиз ке, кылемез пӧрмоз. Тол Бабаез но кызьы ке пӧрмытӥмы ук, коньдон но ой вал, номыр но. Пӧрмиз, но малпаськоно, кызьы сое азьланяз бадӟымгес но умойгес, чебергес лэсьтыны», — вераз Шаркан ёрос тӧролэн воштӥсез. Озьы ик Быгы гуртлэсь туристъёсты кыскон луонлыкъёссэ паськытгес кутыны кулэ. Владимир Макаровлэн чакламезъя, куноосты Шарканэ Тол Бабай доры ваись турфирмаослэн автобусъёсты гуртэ келямзы уг поты кадь, угось со понна ватсаса коньдон тыроно луоз. Соин ик ёрос тӧрлыкъёс та ужпумез но сэрттон-пертчон бордын малпаськыны ӧдъяло. Ёрос тӧролэн воштӥсез верамъя, умой луысал бускель Вотка, Дэбес, Якшур-Бӧдья, Эгра ёросъёсын вераськыса тунсыко тур кылдытыны. Кыдёкысь лыктӥсь туристъёсты одӥг ёрос быдэс нунал возьыны туннэ уз быгаты, нош ӵошен пӧрмысал, шуэ со. Мар ке тунсыкоез котькуд муниципал кылдытэмын вань. Милям но котькуд поселенилэн кыӵе ке изюминкаез вань: кыӵе ке тунсыко инты вань, кыӵе ке тунсыко ужрад луэ. Вань ёросъёсын со вань. Просто туристлы сое поттоно, возьматоно чебер кызьы ке. Вот со милям уггес окмы на, со, дыр, быдэс Удмуртиын ӧвӧл. Ум быгатӥське асьмедыз возьматыны, дышетскиськом гинэ на ай. <…> Соин ик туризммы шуггес мынэ на Владимир Макаров, Шаркан ёрослэн тӧроезлэн воштӥсезТуризмлэн пайдаез туж бадӟым луыны быгатэ, лыдъя Владимир Макаров. Кылсярысь, Тол Бабайлэн усадьбаяз тол вакытэ 200 пала адями ужа. Соос уждун басьто, коньдэтэ вытъёс тыро. Озьы ик туристъёс калыкез сюдон, юрттӥськет удысъёсын но ужан интыос кылдытыны луонлык сёто. Нялтас вераса, Тол Бабай дорын шулдыръяськон Удмуртилэн туризмъя дырпусаз пыртэмын. Быгы гуртын ортчылӥсь «Быг-быг» фестиваль 2017-тӥ арын Россиысь этнографияя 10 тужгес тунсыко гужем фестивальёс пӧлы шедиз но 2018-тӥ арлы Ужрадъёсын йӧскалык дырпусэ пыриз. Тегъёс: Туризм Шаркан Удмуртия ТолБабай Удмуртиысьтуризм  